Author: kunova
Last saved by: varos
Company: MPSVR SR

Predkladacia správa

Návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „návrh zákona“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2011.

Účelom návrhu zákona je v súlade s poznatkami z aplikačnej praxe a v nadväznosti na Programové vyhlásenie vlády Slovenskej republiky na roky 2010 – 2014 posilniť systémovú komplexnosť právnej úpravy inšpekcie práce, vytvoriť právne predpoklady na zvýšenie efektívnosti výkonu inšpekcie práce u zamestnávateľov, zlepšiť organizáciu štátnej správy v oblasti inšpekcie práce a jej preventívne konanie, čím sa zároveň dosiahne aj zlepšenie v oblasti vymáhateľnosti práva a uplatňovania prevencie pred represiou.

Návrh zákona bude mať vplyv na štátny rozpočet, vytvára do budúcnosti predpoklady na efektívnejšie používanie finančných prostriedkov vynaložených na inšpekciu práce. Návrh zákona bude mať pozitívne sociálne vplyvy. Nebude mať vplyvy na životné prostredie a informatizáciu spoločnosti. Na podnikateľské prostredie bude mať návrh zákona pozitívne aj negatívne vplyvy.
  
Návrh zákona bol zaslaný prostredníctvom Portálu právnych predpisov 18. mája 2011 na medzirezortného pripomienkového konania povinne pripomienkujúcim subjektom a ostatným subjektom, ktorých sa problematika návrhu zákona týka, spolu 67 pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania.

Návrh zákona bol dňa 27. júna 2011 prerokovaný v Hospodárskej a sociálnej rade Slovenskej republiky, ktorá odporučila návrh zákona na ďalšie legislatívne konanie.

Návrh zákona bol dňa 2. augusta 2011 prerokovaný v Legislatívnej rade vlády Slovenskej republiky; jej pripomienky sú zapracované do návrhu zákona, ktorý sa predkladá v novom znení.